**Personer med utviklingshemming må få en reell rett til selvbestemmelse**

Retten til selvbestemmelse er en av de mest grunnleggende menneskerettighetene. Den er grunnleggende for å kunne realisere mange andre menneskerettigheter, og selvbestemmelse er viktig for å kunne ivareta menneskelig verdighet. Retten til selvbestemmelse er slått fast i flere konvensjoner, ikke minst i konvensjonen om rettighetene til mennesker med nedsatt funksjonsevne (CRPD) hvor selvbestemmelse er selve grunnpilaren for konvensjonens artikler.

Ingen får selvbestemmelse i 18 års gave, alle må, helt fra de er små, få opplæring i å ta valg og dermed bygge seg kompetanse i selvbestemmelse. Ansvaret for å bidra til dette ligger hos foreldre, barnehage, skole, arbeidsplass og tjenesteytere.

Det vil alltid være noen som trenger hjelp til å ta valg, og de skal få slik hjelp. Forutsetningen er at den som skal hjelpe må kjenne person det gjelder. For dem som trenger bistand til å utøve denne oppgaven, er dagens middel først og fremst vergeordningen. Men vergene får ikke god nok opplæring i det å bistå den enkelte i å uttrykke sine egne ønsker, vilje, behov og beslutninger.

Landsmøte i Norsk Forbund for Utviklingshemmede (NFU) mener:

* at det må etableres systemer for å sikre bistand til beslutningsstøtte, hvor den enkelte ikke blir bestemt over, men får hjelp til å treffe egne beslutninger i samsvar med egne ønsker og behov.
* at koordinatortjenesten i kommunen har et særskilt ansvar for opplæring av saksbehandlere som skal legge til rette for beslutningsstøtte.
* at vi må få en lov om beslutningsstøtte. Vergemålsloven blir ikke en beslutningsstøttelov bare ved å bytte ut noen ord. Det ligger mye historie, holdninger og gammelt tankegods i vergemålsloven.